“ศบค.” แถลงพบผู้ติดเชื้อ “โควิด” เพิ่มเพียง 9 ราย ตาย 1 ย้ำอย่าเพิ่งวางใจสถานการณ์!
"โฆษก ศบค." แถลง ไทยพบผู้ติดเชื้อ "โควิด" เพิ่มเพียง 9 ราย เสียชีวิต 1 ยอดป่วยสะสม 2,931 คน ย้ำอย่าเพิ่งวางใจสถานการณ์ มาตรการด้านสาธารณสุขยังต้องเข้มข้น
"โฆษก ศบค." แถลง ไทยพบผู้ติดเชื้อ "โควิด" เพิ่มเพียง 9 ราย เสียชีวิต 1 ยอดป่วยสะสม 2,931 คน ย้ำอย่าเพิ่งวางใจสถานการณ์ มาตรการด้านสาธารณสุขยังต้องเข้มข้น
27 เม.ย. 2563

นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) แถลงสถานการณ์แพร่ระบาดของโรคโควิด-19 ประจำวันที่ 27 เม.ย.63 เมื่อเวลา 12.30 น.ที่ผ่านมา ที่ทำเนียบรัฐบาล
โดยระบุว่า ประเทศไทย พบผู้ติดเชื้อ “โควิด-19” รายใหม่เพิ่ม 9 ราย รวมผู้ป่วยติดเชื้อสะสม 2,931 ราย มีผู้เสียชีวิตเพิ่ม 1 ราย รวมผู้เสียชีวิตสะสม 52 ราย หายป่วยแล้ว 2,609 ราย
สำหรับผู้เสียชีวิตเป็นหญิงไทย อายุ 64 ปี อาชีพแม่บ้าน มีโรคประจำตัวโลหิตจาง มีประวัติสัมผัสผู้ป่วยยืนยัน คนในครอบครัวป่วย 5 คน เริ่มป่วยวันที่ 2 เม.ย. ไข้ ไอ หอบ เหนื่อย วันที่ 8 เม.ย.ส่งตรวจยืนยันหาเชื้อ โดยวันที่ 10 เม.ย. พบอาการแย่ลง ต่อมาพบปอดอักเสบรุนแรง เสียชีวิตวันที่ 26 เม.ย. ด้วยอาการหายใจล้มเหลว ไตวายเฉียบพลัน
อย่างไรก็ตาม โฆษก ศบค.ย้ำว่า แม้ตัวเลขผู้ติดเชื้อวันนี้ จะเป็นที่น่าพอใจ แต่ก็อย่าเพิ่งวางใจ โดยเฉพาะในส่วนของมาตรการด้านสาธารณสุขป้องกันการแพร่ระบาดยังคงต้องเข้มข้น การ์ดอย่าตก